## Pwy ydyn ni?

Senedd Cymru

Y Pwyllgor Plant, Pobl Ifanc ac Addysg

A yw plant a phobl ifanc anabl yn cael mynediad cyfartal at addysg a gofal plant?

Crynodeb o'r adroddiad

Gorffennaf 2024

Ni yw’r Pwyllgor Plant, Pobl Ifanc ac Addysg, yn Senedd Cymru. Rydym yn grŵp trawsbleidiol o Aelodau sy’n cydweithio i edrych ar waith Llywodraeth Cymru a chyrff cyhoeddus eraill Cymru. Rydym yn gwneud argymhellion am bethau yr hoffem eu gweld yn cael eu newid neu eu gwella. Er na allwn wneud y newidiadau hyn ein hunain, mae'n rhaid i Lywodraeth Cymru ystyried ein hargymhellion a phenderfynu a ddylai eu derbyn ai peidio.

## Pam wnaethon ni'r gwaith hwn, a beth wnaethon ni?

Drwy ein gwaith fel Aelodau etholedig o’r Senedd, rydym wedi clywed yn uniongyrchol gan blant, pobl ifanc a’u teuluoedd am yr anawsterau sydd ganddynt i ddod o hyd i ofal plant ac addysg sy’n diwallu eu hanghenion. Roeddem yn meddwl ei bod yn bwysig darganfod a oedd hyn yn digwydd ledled Cymru, a chanfod beth sydd angen ei newid i wella pethau.

Roedd ein gwaith yn cynnwys ystyried anableddau corfforol a synhwyraidd, ynghyd ag anghenion dysgu ychwanegol a chyflyrau niwroamrywiol. Roedd yn cwmpasu unigolion o 0 i 16 mlwydd oed, a gofal plant cyn ysgol ac mewn lleoliadau ysgol gorfodol.

Lluniwyd rhestr o bethau yr oedd gennym ddiddordeb ynddynt ac yna dechreuwyd casglu gwybodaeth mewn gwahanol ffyrdd. Roeddent yn cynnwys:

* Siarad yn uniongyrchol â phlant, pobl ifanc a'u teuluoedd am eu profiadau hwy;
* Ymweld â meithrinfeydd ac ysgolion;
* Gofyn i bobl anfon eu barn a'u profiadau atom
* Cynnal cyfarfodydd Pwyllgor ble’r oeddem yn gofyn cwestiynau i sefydliadau am yr hyn sy'n digwydd ledled Cymru.

Gallai unrhyw un gysylltu â ni a dweud wrthym beth oedd eu profiadau a'u barn.

Hoffem ddiolch i bawb a’n helpodd i ddarganfod mwy.

Ar ôl casglu’r holl wybodaeth hon, fe wnaethom wedyn ofyn cwestiynau i Weinidogion Llywodraeth Cymru am yr hyn y maent yn ei wneud i wella pethau.

Rydym bellach wedi cyhoeddi adroddiad sy’n rhoi’r wybodaeth y gwnaethom ei chasglu, ac fe wnawn argymhellion o ran y newidiadau yr ydym am eu gweld.

Mae gan Lywodraeth Cymru amser i ymateb i bob un o’n hargymhellion gan ddweud a fydd yn eu cyflawni ai peidio. Unwaith y byddant wedi anfon hwn atom, byddwn yn cael dadl yn y Senedd, pan fydd modd i bob Aelod siarad am ein hadroddiad ac am ymateb Llywodraeth Cymru iddo..

## Ein canfyddiadau allweddol

Rydym wedi gwneud 31 o argymhellion o ran pethau yr hoffem eu gweld yn cael eu newid gan Lywodraeth Cymru. Maent yn ymdrin â llawer o wahanol agweddau ar addysg a gofal plant. Rydym hefyd wedi llunio pum casgliad allweddol sy'n crynhoi'r hyn yr ydym wedi'i ddarganfod.

1. Mae nifer sylweddol o hawliau plant a phobl ifanc i addysg fel y'u nodir yn Erthyglau 28 a 29 o Gonfensiwn y Cenhedloedd Unedig ar Hawliau'r Plentyn yn cael eu torri yng Nghymru ar hyn o bryd. Mae'r plant a'r bobl ifanc hyn yn cael cam mawr.
2. Gall amddifadu plant a phobl ifanc o'u hawliau i addysg gael effaith fawr ar eu llesiant emosiynol a meddyliol, yn ogystal â’u hiechyd corfforol. Gall effeithio ar eu cyrhaeddiad addysgol, a'u cyfleoedd, a thrwy hynny greu rhwystrau sy'n eu hatal rhag gwneud y dewisiadau sy’n gweddu orau i’w huchelgeisiau wrth iddynt dyfu'n oedolion. Mae'r effeithiau hyn yn aml yn rhai gydol oes a phellgyrhaeddol.
3. Gall amddifadu plant a phobl ifanc o'u hawliau gael effaith ddirfawr ar eu teuluoedd, yn enwedig ar rieni, gofalwyr a brodyr a chwiorydd, ond rydym yn cydnabod ei fod yn ymestyn i’r teulu ehangach a’r gymuned. Mae teuluoedd yn aml ar eu gliniau yn gorfod brwydro dros hawliau sylfaenol, y mae teuluoedd plant a phobl ifanc nad ydynt yn anabl a / neu sy'n niwronodweddiadol, yn gwbl briodol, yn eu cymryd yn ganiataol. Mae hyn yn cael effaith ar eu hiechyd a’u llesiant emosiynol, meddyliol a chorfforol eu hunain, ac yn aml yn cael effaith ar eu gallu i weithio hefyd, ac felly ar incwm yr aelwyd.
4. Er bod rhywfaint o ddarpariaeth gynhwysol sy’n diwallu anghenion plant, pobl ifanc a’u teuluoedd, mae’r ddarpariaeth hon yn afreolaidd ac yn anghyson ledled Cymru. Mae heriau ychwanegol yn wynebu'r rhai sy'n cael darpariaeth cyfrwng Cymraeg. Mae'n amlwg bod loteri cod post ar waith ar gyfer yr holl ddarpariaeth. Mae llawer o rwystrau i ddarpariaeth gynhwysol. Nid yw darparwyr gofal plant ac addysg yn cael y gefnogaeth orau i ddarparu gofal plant ac addysg gynhwysol. Mae darpariaeth dda yn aml i'w phriodoli i ddyfalbarhad unigolion, yn hytrach na dull strwythurol sy'n cefnogi darpariaeth gynhwysol sy'n diwallu anghenion yr holl blant, pobl ifanc a'u teuluoedd yn eu hardal. Rydym am ddatgan yn glir nad yw hyn yn feirniadaeth ar staff gofal plant neu addysg, sy’n aml yn gweithio’n galed iawn i geisio cynnig darpariaeth gynhwysol.
5. Mae'r rhwystrau i ddarparu gofal plant ac addysg gynhwysol yn gymhleth ac yn gysylltiedig â'i gilydd. Mae rhai ohonynt yn eang iawn ac yn ymwneud â dulliau cymdeithasol o ymdrin ag anabledd a gwahaniaeth tra bod eraill yn eithaf ymarferol.

## A oes mynediad cyfartal at ofal plant?

Nac oes ar hyn o bryd. Ni all rhai teuluoedd ddod o hyd i ofal plant sy’n diwallu anghenion eu plentyn na’i deulu. Gwyddom y gall hyn fod yn anodd i blant nad ydynt yn anabl a phlant niwronodweddiadol a’u teuluoedd, ond mae’n anoddach byth i blant anabl a’u teuluoedd.

Weithiau pan fydd teuluoedd yn dod o hyd i ofal plant sy’n addas, gall olygu teithio pellteroedd hir, a all fod yn anodd. Gall hefyd fod yn anodd iawn dod o hyd i ofal plant Cymraeg.

Wrth i blant fynd yn hŷn a mynd i'r ysgol gall fod yn anodd iawn dod o hyd i ofal plant sy'n cyd-fynd ag oriau'r ysgol, neu â gofynion yn ystod gwyliau'r ysgol.

Gall methu â dod o hyd i ofal plant gael effaith fawr ar blant, pobl ifanc a'u teuluoedd. I rai teuluoedd mae'n golygu na all rhieni a gofalwyr weithio. Gall hyn effeithio ar les corfforol a lles meddyliol pawb, ac ar faint o arian sydd ganddynt.

Nid ydym yn meddwl bod digon yn cael ei wneud i lenwi'r bylchau o ran gofal plant cynhwysol. Rydyn ni’n meddwl y dylai Llywodraeth Cymru ac awdurdodau lleol wneud rhagor. Rydym am weld rhagor o hyfforddiant ar gyfer darparwyr gofal plant. Rydym am weld penderfyniadau yn cael eu gwneud ynghylch cymorth ariannol ar gyfer gofal plant yn seiliedig ar anghenion y plentyn.

## A oes mynediad cyfartal i ysgolion?

Nac oes, nid yn gyson ledled Cymru. Ceir enghreifftiau o arfer da iawn, a ble mae plant a phobl ifanc wedi ffynnu gyda’r cymorth cywir. Ond mae hyn yn dameidiog. Yn rhy aml, mae'n dibynnu'n ormodol ar staff unigol neu deuluoedd yn gweithio'n galed. Nid oes unrhyw ffordd o wneud yn siŵr ei fod yn digwydd ledled Cymru. Gall fod yn anoddach byth mewn ardaloedd gwledig, neu i ddod o hyd i ddarpariaeth Gymraeg.

Mae yna nifer o resymau pam nad yw'n digwydd. Gall hyn gynnwys ysgolion ac awdurdodau lleol heb ddigon o arian neu heb ddigon o staff. Weithiau, gall fod oherwydd nad yw pobl yn deall neu'n gwybod llawer am rai mathau o anableddau neu gyflyrau.

Mae yna rannau o fywyd ysgol y gall plant a phobl ifanc ganfod eu bod yn cael eu cau allan ohonynt, dim ond oherwydd eu bod yn anabl neu'n niwroamrywiol. Gall hyn gynnwys rhai dosbarthiadau, rhannau o adeiladau ysgol, neu weithgareddau fel teithiau ysgol a chwaraeon.

Mae llawer o fwlio ar sail anabledd, a all gael effaith fawr ar lesiant meddwl.

Rydym yn gofyn am newidiadau mewn gwahanol feysydd, gan gynnwys yn ymwneud â chyllid ar gyfer ysgolion, hyfforddiant i holl staff ysgolion, dylunio adeiladau ysgol newydd ac o ran cludiant i ysgolion ac oddi yno.

## Beth yw’r effaith ar iechyd meddwl a llesiant ac ar ganlyniadau addysgol?

Gall methu â mynd i ddarpariaeth gofal plant neu i ysgol sy'n bodloni holl anghenion plentyn gael effaith enfawr ar eu llesiant corfforol a meddyliol. Gall hefyd effeithio ar ba mor dda y maent yn ei wneud yn yr ysgol. Mae effeithiau mawr ar y teulu, yn enwedig rhieni, gofalwyr a brodyr a chwiorydd. Gall hefyd effeithio ar faint o arian sydd gan deulu.

Credwn fod angen i bawb ddeall yr effeithiau hyn, a gweithio'n galed i ddatrys y problemau yn hyn o beth.

Rydym o’r farn, os bydd Llywodraeth Cymru yn rhoi ein holl argymhellion ar waith, credwn y bydd yn helpu i wella’r holl elfennau hyn.

## A oes gan blant, pobl ifanc a'u teuluoedd fynediad at y wybodaeth gywir, ac a wrandewir arnynt?

Gall fod yn anodd iawn cael y wybodaeth gywir yn y ffordd gywir ar yr amser iawn. Mae gwybodaeth yn aml mewn llawer o fannau gwahanol ac nid oes un lle i gael yr holl wybodaeth bob amser. Yn aml nid yw gwybodaeth ar gael mewn fformatau gwahanol, a all ei gwneud yn anodd i bobl ei deall.

Credwn y dylai fod ffordd fwy cyson o rannu gwybodaeth ledled Cymru. Rydym hefyd am weld gwybodaeth glir sy'n nodi'r gwahanol fathau o gymorth sydd ar gael. Dylai gwybodaeth fod ar gael mewn fformatau gwahanol, fel ei bod yn hygyrch i bawb.